Kaapse bendespan behaal suksesArgieffoto: SAPD Die Wes-Kaapse teenbende-eenheid is in bendegeteisterde woonbuurte in die Kaapse Skiereiland ontplooi om inwoners veiliger te laat voel en hulle vertroue te gee in ŉ ingrypingsoperasie om bendegeweld te bestry. Vrydag het die nuwe taakspan, wat bestaan uit speurders en operasionele lede van die SAPD, hul aandag toegespits op die Nyanga-polisiegroepering, sê kapt. FC van Wyk. Omstreeks 16:00 was lede van die eenheid besig om ŉ woonplek in Bonteheuwelweg, Bonteheuwel, te deursoek toe hulle ŉ 44-jarige verdagte vir die besit van tien mandraxtablette in hegtenis geneem het. ŉ Uur later het die eenheid se lede Hillcrest Court in Nooitgedacht gepatrolleer toe hulle ŉ verdagte jong man gewaar wat begin hardloop het. Hulle het hom agternagesit, ingehaal en deursoek. Die lede het ŉ 9 mm-pistool en twee 9 mm-patrone by hom gekry. Hy is in hegtenis geneem in verband met die besit van ŉ ongelisensieerde vuurwapen en ammunisie. By nadere ondersoek het dit aan die lig gekom die vuurwapen is in Mitchells Plain as gesteel aangemeld. Die 41-jarige verdagte kom na verwagting Maandag voor in die Bishop Lavis-landdroskantoor. Omstreeks 18:00 Vrydag het lede gereageer op ŉ skietery in die Valhalla Park-omgewing van Bishop Lavis, waar hulle dadelik inligting opgevolg het oor ŉ verdagte wat in verband met ŉ moord gesoek word. Terwyl hulle ŉ perseel in Eleanorstraat, Bishop Lavis, deursoek het, het hulle in ŉ wendyhuis afgekom op ŉ R5-aanvalsgeweer met 32 patrone gelaai in die magasyn. Die vuurwapen is by die polisiekantoor in Bishop Lavis ingedien en sal vir ballistiese toetse gestuur word om vas te stel of dit in enige misdade gebruik is. Lt.genl. KE Jula, Wes-Kaapse polisiekommissaris, het die lede van die teenbendetaakmag gelukgewens met hul toegewydheid. “Onwettige vuurwapens veroorsaak net terreur en hartseer in gemeenskappe waar geweldsmisdade hoogty vier.”